钦定古今图书集成/明伦汇编/宫闱典/第010卷 > 《坤成节集英殿宴教坊词》前人
## 钦定古今图书集成/明伦汇编/宫闱典/第010卷 > 《坤成节集英殿宴教坊词》前人

教坊致语

臣闻“视履考祥，既占衷月之梦；对时育物，必有继天之功。方大火之西流，履阴灵之既望。帝于是日，诞降仁人。意使斯民，咸归寿域。共庆千年之遇，得生二圣之朝。式宴示慈，与民同乐。恭惟皇帝陛下，文思天纵，睿哲生知。力行禹、汤之仁，常恐一夫之不获；躬蹈曾、闵之孝，故得万国之欢心。恭惟太皇太后陛下，道契” 天人，德超载籍。知人则哲，盖帝尧之所难；修己安民，虽虞舜其犹病。风云从而万物睹，日月照而四时行。自然动植之咸安，莫知天地之何力。三宫交庆，群后骏奔，宝邻通四牡之欢，航海致重译之賮。洞庭九奏，始识《咸池》之音；灵岳山呼，共献后天之祝。臣等叨居法部，辄采民言，上渎宸聪，敢陈口号。

口号

三朝遗老九门前，又见承平大有年。文母忧勤初化
俗，曾孙仁孝已通天。史书元祐三千牍，乐奏《坤成》第
一篇。欲采蟠桃归献寿，蓬莱清浅半桑田。